Γιάκομπ Αντρέε

Ο Γιάκομπ Αντρέε (Jakob Andreae, 25 Μαρτίου 1528 – 7 Ιανουαρίου 1590), αναφερόμενος και εξελληνισμένα ως Ιάκωβος Ανδρέου, ήταν Γερμανός Λουθηρανός θεολόγος, ένας από τους πρώτους Προτεστάντες (Διαμαρτυρόμενους) θεολόγους της Ιστορίας, ο οποίος συμμετέσχε στη σύνταξη σημαντικών κειμένων της θρησκευτικής Μεταρρυθμίσεως.

 Βιογραφικά στοιχεία 
Ο Ανδρέου γεννήθηκε στην πόλη Βάιμπλινγκεν, που τότε υπαγόταν στο Δουκάτο της Βυρτεμβέργης. Από την εφηβεία του ήδη άρχισε τις σπουδές του στο Πανεπιστήμιο της Τυβίγγης, στο οποίο το 1562 έγινε Καθηγητής της Θεολογίας και έφορος του εκεί Ναού του Αγίου Γεωργίου. Ανέπτυξε μεγάλη δραστηριότητα στο κίνημα των Προτεσταντών και στις μεταξύ τους συζητήσεις, και έγινε γνωστός από τις προσπάθειές του για την κατάπαυση των εσωτερικών διαμαχών στους κόλπους του νέου αυτού θρησκευτικού κινήματος, ιδίως για την υιοθέτηση μιας κοινής διακηρύξεως πίστεως από τις δύο βασικές ομάδες Προτεσταντών, τον λεγόμενο «Τύπο Συμφωνίας» ή «Βιβλίο του Μπέργκεν», διακήρυξη την οποία και υπέγραψε το 1577. Για τις καινοτόμες προτάσεις του επονομάσθηκε «Δεύτερος Λούθηρος».

Το 1573 αλληλογράφησε, με τη βοήθεια του ελληνομαθούς Μαρτίνου Κρουσίου, με τον Οικουμενικό Πατριάρχη Ιερεμία Β΄, προκειμένου να έλθει σε επαφή με την Ορθόδοξη Εκκλησία για λογαριασμό της Λουθηρανικής Εκκλησίας.

Ο Ανδρέου συνέταξε, μαζί με τον Μαρτίνο Κέμνιτς, την επέκταση του Βιβλίου του Μπέργκεν, το Βιβλίο της Ομόνοιας, το 1580. Αργότερα στη ζωή του ταξίδεψε σε διάφορα μέρη της Γερμανίας και στη Βοημία, εργαζόμενος για την εδραίωση της θρησκευτικής Μεταρρυθμίσεως, συσκεπτόμενος με πάστορες, εκπροσώπους της δικαστικής εξουσίας και πρίγκιπες. Συνολικώς συνέγραψε περισσότερα από 150 έργα, όλα σχεδόν αγωνιστικά εναντίον άλλων χριστιανικών Δογμάτων και γραμμένα με θέρμη, κατά το μεγαλύτερο μέρος κατευθυνόμενα εναντίον του Καλβινισμού.New International Encyclopedia Αντιπροσώπευσε τη λουθηρανική πλευρά στη Σύσκεψη του Μόμπελγκαρντ (Mompelgard ή Montbéliard) το 1586, με τον Θεόδωρο Μπέζα να αντιπροσωπεύει την Αναμορφωμένη πλευρά. Εκεί συζήτησαν το δόγμα του Μυστικού Δείπνου, τα χριστολογικά δόγματα, τον απόλυτο προορισμό, τη χρήση των εικόνων και τις θρησκευτικές τελετές.Lutheran Cyclopedia, λήμμα «Mompelgard Colloquium»

Ο Γιάκομπ Αντρέε πέθανε στην Τυβίγγη, στο Δουκάτο της Βυρτεμβέργης, σε ηλικία 61 ετών. Ο γιος του, ο Γιοχάνες Αντρέε (1554-1601), συνέχισε το πατρικό έργο, ενώ ο εγγονός του, ο Γιόχαν Βάλεντιν Αντρέε (εξελληνισμένα Ιωάννης Βαλεντίνος Ανδρέου), υπήρξε εξίσου γνωστός με τον παππού του και σημαντικός Προτεστάντης θεολόγος.

Παραπομπές

Πηγές
 Το λήμμα «Ανδρέου Ιάκωβος» στη Νέα Ελληνική Εγκυκλοπαίδεια «Χάρη Πάτση», τόμος 5, σελ. 561

Βιβλιογραφία

 Brecht, Martin: "Andreae, Jakob". In: Theologische Realenzyklopädie (TRE) vol. 2, pp. 672–680.
 Ehmer, Hermann. Leben des Jakob Andreae, Doktor der Theologie, von ihm selbst mit grober Treue und Aufrichtigkeit beschriben, bis auf das Jahr 1562. Stuttgart 1991, .
 Kolb, Robert. Andreae and the Formula of Concord: Six Sermons on the Way to Lutheran Unity. St. Louis, 1977.
 Kolb, Robert. "Jakob Andreae." Oxford Encyclopedia of the Reformation. (Oxford, 1996). vol. 1. pp. 36–38.
 Jungkuntz, Theodore R. Formulators of the Formula of Concord: Four Architects of Lutheran unity. St. Louis: Concordia Pub. House, 1977. 


 Εξωτερικοί σύνδεσμοι 
 Βιογραφικές πληροφορίες στο Studium Excitare από τον Benjamin A. Foxen
 Το λήμμα για τον Γιάκομπ Αντρέε στην Concordia Cyclopedia του 1927


Κατηγορία:Γερμανοί θεολόγοι
Κατηγορία:Γερμανοί συγγραφείς
Κατηγορία:Χριστιανοί θεολόγοι του 16ου αιώνα